Nova eksplozija reaktora u Japanu
Funkcioneri kažu da unutrašnja košuljica reaktora nije probijna i da nije došlo do oslobađanja radioaktivnog materijala
Snažna eksplozija raznela je danas krov i spoljne zidove reaktora broj 3, u nuklearnoj elektrani Fukušima, u zemljotresom pogođenom području na severu Japana. U subotu, slična eksplozija dogodila se na prvom reaktoru pošto su prethodnog dana katarstofalan zemljotres i cunami oštetili sistem za hlađenje. Funkcioneri kažu da današnja eksplozija nije probila unutrašnju košuljicu reaktora, dodajući da ne veruju da je došlo do većeg oslobađanja radioaktivnog materijala. Međutim, inženjeri se još uvek bore da spreče opasnost koja preti reaktoru broj dva, čiji sistem za hlađenje je potpuno otkazao. Vlasnik postrojenja, Tokio elektrik pauer kompani, kaže da je tečnost za hlađenje isparila i da stoga postoji opasnost od pregrejavanja i topljenja šipki nuklearnog goriva. Topljenje šipki moglo bi da probije zaštitnu košuljicu reaktora i oslobodi veću količinu radioaktivnog materijala, što bi moglo ozbiljno da ugrozi zdravlje stanovništva. Tehničari stoga očajnički pumpaju morsku vodu u sva tri reaktora u nastojanju da spreče njihovo pregrevanje. Tehničari takođe oslobađaju paru iz reaktora kako bi smanjili unutrašnji pritisak, ali ta para sadrži vodonik koji je, kako se veruje, izazvao obe eksplozije. Oko 200 hiljada ljudi već je evakuisano iz okoline elektrane Fukušima i drugih ugroženih nuklearnih elektrana. Oko 600 ljudi koji su ostali u svojim kućama u okolini upozoreno je da ne izlaze iz kuća. Komandant američkog nosača aviona Ronald Regan, na oko 160 kilometara od obale, čija posada je pomagla u operacijama pružanja pomoći, saopštio je da su se nosač i prateći brodovi udaljili od elektrane Fukušima kada je kod 17 članova posade izmeren nizak nivo radijacije. On je dodao da su radioaktivne čestice lako sprane vodom. Najnovija nuklearna kriza skrenula je pažnju sa ogromnih napora za spasavanje i pruženje pomoći ugroženima. Zvaničnici kažu da bi ukupan broj poginulih u zemljotresu i cunamiju mogao da premaši 10 hiljada.